
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	                                 Bucureşti, 15 aprilie 2014

                                 Pl-x 174/2014


AVIZ

asupra

propunerii legislative privind modificarea art.1 din Legea nr.226/29.11.2011 privind reparaţiile morale şi materiale pentru fostele cadre militare active, îndepărtate abuziv din armată în perioada 23 august 1944 – 31 decembrie 1961

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea art.1 din Legea nr.226/29.11.2011 privind reparaţiile morale şi materiale pentru fostele cadre militare active, îndepărtate abuziv din armată în perioada 23 august 1944 – 31 decembrie 1961, trimisă cu adresa nr. Pl-x 174 din 7 aprilie 2014, înregistrată cu nr.4c-11/417 din 8 aprilie 2014.
Iniţiativa legislativă a fost respinsă de Senat, în şedinţa din 1 aprilie 2014, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat. 
Propunerea legislativă are ca obiect de reglementare modificarea art.1 din Legea nr.226/2011 privind reparaţiile morale şi materiale pentru fostele cadre militare active, îndepărtate abuziv din armată în perioada 23 august 1944 – 31 decembrie 1961, în sensul eliminării limitării recunoaşterii dreptului la reparaţii morale şi materiale doar persoanelor combatante în cadrul armatei regale române.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din data de 15 aprilie 2014.

Membrii Comisiei au examinat propunerea legislativă supusă avizării, expunerea de motive, punctul de vedere al Guvernului României,  transmis cu adresa nr.2568 din 13 decembrie 2013, conform căruia Guvernul nu susţine adoptarea iniţiativei legislative şi avizul favorabil, cu observaţii şi propuneri al Consiliului Legislativ, aviz transmis cu adresa nr.1217 din 1 noiembrie 2013. 

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât aplicarea prevederilor iniţiativei legislative ar determina un impact financiar suplimentar asupra cheltuielilor publice.

Iniţiativa legislativă are implicaţii asupra bugetului de stat, fiind astfel aplicabile dispoziţiile art.111 alin.(1) din Constituţia României, republicată, ale art.7 alin.(1) din Legea responsabilităţii fiscal-bugetare nr.69/2010, cu modificările ulterioare, precum şi ale art.15 alin.(1) din Legea nr.500/2002 privind finanţele publice. Iniţiatorii nu au indicat sursa de finanţare necesară implementării soluţiilor legislative propuse prin proiectul de act normativ, în conformitate cu prevederile art. 138 alin.(5) din Constituţia României, republicată, potrivit căruia: “Nici o cheltuială bugetară nu poate fi aprobată fără stabilirea sursei de finanţare”.
În raport de obiectul şi conţinutul reglementării, propunerea legislativă face parte din categoria legilor ordinare.
                
        PREŞEDINTE,                          
                  SECRETAR,

                        BOGDAN LIVIU CIUCĂ                         CĂTĂLIN THEODOR NICOLESCU

Consilier parlamentar,

Rodica Penescu

